钦定古今图书集成/明伦汇编/人事典/第062卷 > 《感怀》〈二十四首〉明·刘基
## 钦定古今图书集成/明伦汇编/人事典/第062卷 > 《感怀》〈二十四首〉明·刘基

驱车出门去，四顾不见人。回风卷落叶，飒飒带沙尘。
平原旷千里，莽莽尽荆榛。繁华能几何，憔悴及兹辰。
所以芳桂枝，不争桃李春。云林耿幽独，霜雪空相亲。

又

谁云鲁酒薄，邯郸被戈矛。楚馆困两君，乃为马与裘。
举世共如此，太息复何尤。振衣箕山顶，引领望许由。
终然不可见，涕泪交膺流。

又

古人盗天地，利源不可穷。今人盗农夫，岁暮山泽空。
纷纷九衢内，连袖如长虹。共笑沮溺鄙，各事游冶雄。
悠悠方自此，衮衮何时终。

又

啾啾草间雀，日随黄口飞。争先赴稻粱，宁顾野人机。
便便善柔子，怀利近相依。但慕春荑好，不见秋霜霏。
驱车逐走鹿，中路忘所归。岂不爱其躬，天命与心违。
古道今已矣，感寤空涕欷。

又

柔桑生中国，婀娜当阳春。下滋灵泉液，上承膏露津。
美人望蚕月，倾筐竞明晨。荣盛方及时，采捋一何频。
枯根不盈拱，何以御霜辰。复闻刍荛子，磨砺待为薪。
冥观成感激，踯躅含酸辛。

又

“伏枕候明发，梦游沧海中。”“中有万斛船，荡漾随天风。”
舵师兀昏睡，环视立众工。波涛正汹涌，欲往迷西东。
寤寐惕惊起，魂魄犹忡忡。

又

苏秦佩《六印》，宾从何纵横。当时机中妇，倩笑远相迎。
黄金生意气，蚕蠋见人情。岂无箪瓢士，今为时所轻。

又

种树当中庭，不识美与恶。微阴未盈户，枝叶犹荏弱。
一朝根柢成，延蔓蔽楼阁。离披引刺蚝，蒙昧喧鸟雀。
毁垣施斧斤，得丧亦相若。万事不早谋，日暮徒骇愕。

又

东园多桃李，擢干何交加。春秋互递代，衰荣竞相夸。
摵摵去故物，英英发新花。花谢叶复作，空令人叹嗟。

又

“翡翠翔江湖，亡身为毛羽。不如道旁李，尚得滋味苦。”
驱车上太行，还顾望《梁甫》。高冈多烈风，茂林化为岵。
空馀涧底藤，蒙茏蔓烟雨。

又

峨峨蓬莱山，渺渺大瀛水。神仙有窟宅，亦在元黄里。
大壑多惊风，不辨龙与鲤。吹沙乘波出，汹若鲸鲵起阳侯贯深渊，海若汨泥滓。马衔恣馋食，罔象潜谲诡。
谁能报王母，弱水不可履。羲和近虞渊，日暮空已矣。

又

射干生层崖，不识寒涧阴。池鱼贯安流，宁知江海深。
殷王相版筑，垂名耀来今。后世重阀阅，田野多呻吟。

又

《虾鱼涌姑射》，月晕沧海风。鲸鲵吐高浪，白日寒曈昽。
神仙下天阙，左右翳玉虹。金盘荐麟脯，翠蕤拥青童。
酣歌殷溟徼，鱼鳖相噞喁。忽然乘云去，寥落寒江空。

又

朝登会稽山，逍遥望南讹。禹穴已芜没，禹功长不磨。
惆怅感往昔，沉吟发新歌。谁言专车骨，冠弁高嵯峨。
为虺且复尔，为蛇当奈何。天门隔虎豹，空悲涕滂沱。

又

结发事远游，逍遥观四方。天地一何阔，山川杳茫茫。
众鸟各自飞，乔木空苍凉。登高见万里，怀古使心伤。
伫立望浮云，安得凌风翔。

又

芳树生丹崖，绿叶如云烟。上枝蔽光景，下根蟠九泉。
朝凉聒众鸟，夕阴萃鸣蝉。岂不盛容色，及此阳春年。
西风吹白露，点缀庭阶前。繁华坐销歇，枝叶空相捐。
世情多反复，天道有推迁。金屋擅娇宠，长门闭神仙。
《献赋》亦已晚，徒悲泪如泉。

又

我有《绿绮琴》，其材出空桑。金徽映玉轸，音韵锵琳琅。
上弦感薰风，下弦来凤凰。世耳不欲闻，子期今则亡。
愿持献重华，路阻川无梁。

又

孟轲去齐魏，贾谊之长沙。圣贤良已矣，吾道空咨嗟。
徒言青松枝，不如桃李花。太息安陵子，知时为世夸。

又

客有持《六经》，翩翩西入秦。衣冠独异状，谈舌空轮囷。
献纳竟何补，焚坑祸谁因。昂昂采芝士，矫矫蹈海人。
龙骧九渊外，岂复叹获麟。

又

白璧閟顽矿，沦晦同泥沙。朽坏生夜光，见者咸惊嗟。
君子分寂寞，小人互矜夸。枯瘁若秋蓬，鲜艳如春华。
狂风忽簸荡，飘落归谁家。

又

象以齿自伐，马以能受羁。猛虎恃强力，而不卫其皮。
世人任巧智，天道善盈亏。不见瑶台死，永为天下嗤。

又

“晨登吴山上，四望长叹嗟。借问胡叹嗟，狭路险且邪。”
子胥竭忠谏，抉目为夫差。宰嚭善逢迎，越刃复相加。
守正累则多，从人祸亦奢。遭逢贵明良，不尔俱泥沙。

又

壶公下天阙，聊以观世纷。卖药汝南市，时人俱不闻。
顾此非我徒，飘然乘白云。方驾双虬龙，被服九霞文。
但见北邙阪，岧峣尽高坟。

又

种苗甫田中，其叶何离离。上天降高泽，溥博无偏私。
人力苟不至，不如茅与茨。常恐嘉实晚，坐伤零露滋。
徘徊感节序，太息秋风时。